ชิงร้อยชิงล้าน

**ชิงร้อยชิงล้าน ** เป็นรายการโทรทัศน์ในประเทศไทย ประเภทเกมโชว์และวาไรตี้โชว์ ที่ออกอากาศบนหน้าจอโทรทัศน์ยาวนานที่สุด ออกอากาศครั้งแรกเมื่อวันพุธที่ 17 มกราคม พ.ศ. 2533 และออกอากาศครั้งสุดท้ายเมื่อวันอาทิตย์ที่ 31 ธันวาคม พ.ศ. 2566 ผลิตโดยเวิร์คพอยท์ เอ็นเทอร์เทนเมนท์

## ประวัติ
ชิงร้อยชิงล้าน เป็นรายการโทรทัศน์ลำดับที่ 2 ที่ผลิตโดย เวิร์คพอยท์ เอ็นเทอร์เทนเมนท์ ออกอากาศครั้งแรกเมื่อวันพุธที่ 17 มกราคม 2533 ทางช่อง 7 สี โดยรูปแบบรายการเป็นรายการรูปแบบเกมโชว์ที่คัดผู้เข้าแข่งขันแบบคู่เพื่อที่จะลุ้นในรอบชิงล้าน และได้ปรับเปลี่ยนรูปแบบเกมและตัวรายการ รวมไปถึงระยะเวลาการออกอากาศตามยุคสมัยความนิยม

## ชื่อรายการ
### ชิงร้อยชิงล้าน (พ.ศ. 2533 - พ.ศ. 2536)
ชิงร้อยชิงล้านรูปแบบแรก เป็นรายการรูปแบบเกมโชว์ โดยจุดเด่นคือผู้เล่นในเกมจะเล่นเป็นคู่ คู่ละ 2 คน โดยรอบเกมในแต่ละช่วงจะมี ชิงบ๊วย, ชิงดำ และ ชิงล้าน โดยเกมที่ค่อนข้างเป็นภาพจำมากที่สุดก็คือเกมรอบ ชิงดำ ที่ผู้เล่นทั้ง 2 คนในทีมจะต้องช่วยกันตอบคำถาม โดยจะต้องผลัดกันตอบ ภายใน 10 วินาที ใช้ในปี พ.ศ. 2533 - พ.ศ. 2535 และ พ.ศ. 2536 และใน 40 วินาที ใช้ในปี พ.ศ. 2535 - พ.ศ. 2536 ซึ่งหากคิดคำตอบที่จะตอบไม่ได้ จะต้องพูดว่า "ชิงร้อยชิงล้าน" ซึ่งกลายมาเป็นวลีสุดฮิตว่า "ถ้าหากว่าคิดไม่ออก บอก ชิงร้อยชิงล้าน" นอกจากนี้ได้ปรับรูปแบบเกมในรายการตั้งแต่ รอบชิงบ๊วย ที่จากเดิมจะมีคลิปวิดีโอคำใบ้ปริศนาจากบุคคลทั้ง 2 คน คือ ศุภกร อุดมชัย และ อุดม แต้พานิช มาเป็นทายตัวปริศนาซึ่งได้นำ หม่ำ จ๊กมก มาเป็นตัวปริศนาประจำรายการ, รอบชิงดำปรับปรุงเป็นคำถามเกี่ยวกับผู้เข้าแข่งขันและทายใจ, รอบชิงล้านที่ปรับเปลี่ยนจากเกมทายใจผู้เล่นจำนวน 4 ข้อ มาเป็นการเปิดป้ายหาเลข 0 ทั้ง 6 แทน

### ชิงร้อยชิงล้าน ท็อปซีเคร็ท (พ.ศ. 2536 - พ.ศ. 2537) / ชิงร้อยชิงล้าน ครั้งหนึ่งในชีวิต (พ.ศ. 2537 - พ.ศ. 2538)
ออกอากาศครั้งแรกเมื่อวันที่ 22 กันยายน พ.ศ. 2536 - 8 มิถุนายน พ.ศ. 2537 (ท็อปซีเคร็ท) และ วันที่ 15 มิถุนายน พ.ศ. 2537 - 27 ธันวาคม พ.ศ. 2538 (ครั้งหนึ่งในชีวิต)

รูปแบบที่ 2 ของชิงร้อยชิงล้าน เป็นการปรับปรุงรูปแบบเกมรายการใหม่ทั้งหมด จุดเด่นคือเกม จริงหรือไม่ คำถามที่เกี่ยวข้องกับเรื่องความลับของดาราผู้เข้าแข่งขัน ในช่วงแรกจะมีผู้เล่นด้วยกันถึง 2 คู่ 4 คน ต่อมาได้ปรับเปลี่ยนเป็นผู้เล่นเป็น 2 ทีม ทีมละ 3 คน จนกระทั่งเมื่อวันที่ 15 มิถุนายน พ.ศ. 2537 ได้มีการเปลี่ยนชื่อรายการเป็น **ชิงร้อยชิงล้าน ครั้งหนึ่งในชีวิต** ซึ่งรูปแบบของเนื้อหารายการยังคงเหมือนเดิม แต่จะมีจุดเพิ่มเติมคือเน้นไปทางนำเสนอประโยชน์เพื่อเป็นอุทาหรณ์และให้แง่คิดแก่ผู้ชม พร้อมทั้งสร้างเสียงหัวเราะให้กับนักแสดงร่วมรายการอย่างหม่ำ จ๊กมก และ เอ็ดดี้ ผีน่ารัก

### ชิงร้อยชิงล้าน ซูเปอร์เกม (พ.ศ. 2539 - พ.ศ. 2541)
ออกอากาศครั้งแรกเมื่อวันที่ 3 มกราคม พ.ศ. 2539 - 25 กุมภาพันธ์ พ.ศ. 2541

รูปแบบที่ 3 ของชิงร้อยชิงล้าน เป็นการปรับรูปแบบรายการครั้งใหญ่ ตั้งแต่ขยายเวลาออกอากาศเพิ่มเป็น 2 ชั่วโมง, ฉากรายการที่กว้างยิ่งขึ้น, รูปแบบเกมของรายการที่ได้ถูกเพิ่มมาใหม่ ทั้งเกมทายดาราปริศนา หรือในชื่อ ยังจำได้ไหม และเพิ่มรอบสะสมเงินรางวัลในท้ายช่วงของรายการ รวมไปถึงการแจกเงินรางวัลในรายการที่มากยิ่งขึ้น ในส่วนผู้เข้าแข่งขันได้ปรับปรุงจากทีมละ 3 คนมาเป็น คู่ละ 3 คู่ ในส่วนรอบเกมจากรูปแบบเก่าตั้งแต่จริงหรือไม่ และ ชิงดำ ได้นำกลับอีกครั้ง แต่ภายหลังไปเน้นจริงหรือไม่เป็นหลัก

ในส่วนนักแสดงร่วมรายการได้เพิ่มเท่ง เถิดเทิง มาเป็นนักแสดงสมทบร่วมกับหม่ำ จ๊กมก เมื่อปี พ.ศ. 2540

### ชิงร้อยชิงล้าน ชะชะช่า (พ.ศ. 2541 - พ.ศ. 2551) / ชิงร้อยชิงล้าน (พ.ศ. 2552 - พ.ศ. 2554)
ออกอากาศครั้งแรกเมื่อวันที่ 4 มีนาคม พ.ศ. 2541 - 26 มีนาคม พ.ศ. 2551 (ชะชะช่า) และวันที่ 12 พฤษภาคม พ.ศ. 2552 - 27 ธันวาคม พ.ศ. 2554 (ชิงร้อยชิงล้าน)

รูปแบบที่ 4 ของชิงร้อยชิงล้าน เป็นการปรับปรุงรูปแบบรายการอีกครั้ง ตั้งแต่ขยายฉากรายการที่ให้ใหญ่และอลังการยิ่งขึ้น รวมทั้งได้เพิ่ม แก๊งสามช่า กลุ่มนักแสดงตลกที่เป็นนักแสดงร่วมประจำรายการ

ในรูปแบบแรกของเกมของรายการยังคงใช้รูปแบบของ ชิงร้อยชิงล้าน ซูเปอร์เกม บางส่วน แต่ได้มีการปรับปรุงรอบคำถามจริงหรือไม่ โดยเพิ่มจากทายคำถามเกี่ยวกับผู้เข้าแข่งขันมาเพิ่มเป็นทายแก๊งสามช่าว่าสามารถทำได้หรือไม่จากผู้กล้าแก๊งสามช่า จนกระทั่งปีถัดไป พ.ศ. 2542 ได้มีการปรับรูปแบบรายการ ซึ่งได้เพิ่มละครช่วงสามช่าและมีช่วงเกมที่ปรับเปลี่ยนใหม่ตั้งแต่ ทำได้หรือไม่ได้ จาก ผู้กล้าท้าแก๊งสามช่า, ใครกันหนอของสามช่ารับเชิญ

ต่อมาเมื่อวันที่ 4 กันยายน พ.ศ. 2545 ได้ปรับรูปแบบใหม่ให้ฉากใหญ่ขึ้นกว่าเดิมและได้มีการปรับปรุงรูปแบบเนื้อหารายการตามช่วงเวลา จนเมื่อวันที่ 12 พฤษภาคม พ.ศ. 2552 ได้กลับไปใช้ชื่อรายการว่า **ชิงร้อยชิงล้าน** แต่รูปแบบเนื้อหารายการยังคงเดิม และปรับเปลี่ยนรูปแบบช่วงเกมต่างๆ หลังละครสามช่า

### ชิงร้อยชิงล้าน ทเวนตี้ เซ็นจูรี่ ตั๊ก (พ.ศ. 2551 - พ.ศ. 2552)
ออกอากาศครั้งแรกเมื่อวันที่ 2 เมษายน พ.ศ. 2551 - 5 พฤษภาคม พ.ศ. 2552

ชิงร้อยชิงล้านรูปแบบพิเศษ เป็นการฉลองครบรอบ 10 ปีของชิงร้อยชิงล้านและครบรอบ 20 ปี ในวงการพิธีกรของมยุรา เศวตศิลา โดยพิธีกรชายเป็นพิธีกรรับเชิญที่มีการหมุนเวียนสับเปลี่ยนในเทป ในส่วนรูปแบบของรายการยังคงเป็นชิงร้อยชิงล้าน ชะชะช่า เหมือนเดิม แต่มีการปรับเปลี่ยนช่วงรายการบางส่วนทั้งใครทำได้และเรื่องแปลกจากข้อที่ 2 ของใครกันหนอสามช่ารับเชิญ

### ชิงร้อยชิงล้าน ซันไชน์เดย์ (พ.ศ. 2555 - พ.ศ. 2558)
ออกอากาศครั้งแรกเมื่อวันที่ 1 มกราคม พ.ศ. 2555 - 28 มิถุนายน พ.ศ. 2558

รูปแบบที่ 5 ของชิงร้อยชิงล้าน เป็นครั้งแรกที่มีการนำรายการมาออกอากาศในเวลากลางวัน ในช่วงแรกของการออกาอากาศยังคงใช้องค์ประกอบของ ชิงร้อยชิงล้าน ชะชะช่า ต่อมาได้มีการปรับปรุงเนื้อหารายการให้เน้นวาไรตี้โชว์มากขึ้น และลดส่วนในการแจกเงินรางวัลให้กับแขกรับเชิญในรายการ

อย่างไรก็ตามก็ได้มีการปรับเปลี่ยนพิธีกรหญิงเนื่องจาก มยุรา เศวตศิลา ได้ถอนตัวออกไป โดยได้ปรับเปลี่ยนเป็นพิธีกรหญิงรับเชิญมาหมุนเวียนกันทุกๆ เทป จนกระทั่งได้ วรัทยา นิลคูหา มาเป็นพิธีกรหญิงประจำรายการในปี พ.ศ. 2557

### ชิงร้อยชิงล้าน ว้าวว้าวว้าว (พ.ศ. 2558 - พ.ศ. 2566)
ออกอากาศครั้งแรกเมื่อวันที่ 5 กรกฎาคม พ.ศ. 2558 - 26 กุมภาพันธ์ พ.ศ. 2566

รูปแบบที่ 6 ของชิงร้อยชิงล้าน เป็นการนำชิงร้อยชิงล้าน ซันไชน์เดย์ มาปรับปรุงใหม่ โดยปรับปรุงฉากรายการและปรับรูปแบบเนื้อหาละครสามช่าให้มีความยาวมากขึ้น รวมไปถึงเพิ่มนักแสดงสมทบและรับเชิญจากละคร 3 ช่า พร้อมทั้งมีช่วงเกมท้ายรายการ

อย่างไรก็ตามได้มีการปรับปรุงรายการทั้งรูปแบบรายการ, พิธีกรและนักแสดงประจำรายการ รวมถึงความยาวและเวลาการออกอากาศ จนกระทั่งเมื่อวันที่ 4 พฤศจิกายน พ.ศ. 2561 ได้เปลี่ยนพิธีกรชายจากเดิม ปัญญา นิรันดร์กุล มาเป็น ศิวัฒน์ โชติชัยชรินทร์ ในส่วนของพิธีกรหญิงได้ถูกลดออกไปเมื่อปี พ.ศ. 2563 ต่อมาเมื่อวันที่ 7 สิงหาคม พ.ศ. 2565 ได้มีการปรับเปลี่ยนนักแสดงประจำรายการนำโดย แจ๊ส สปุ๊กนิก, บอล เชิญยิ้ม และ นาย มงคล ซึ่งเข้ามาแทน หม่ำ จ๊กมก, ส้มเช้ง สามช่า และ พัน พลุแตก ที่ถอนตัวจากนักแสดงประจำรายการ

### ชิงร้อย เดอะสตอรี่ (พ.ศ. 2566)

ออกอากาศครั้งแรกเมื่อวันที่ 5 มีนาคม - 31 ธันวาคม พ.ศ. 2566

รูปแบบที่ 7 ของชิงร้อยชิงล้าน เป็นการปรับรูปแบบเนื้อหารายการครั้งใหญ่ โดยปรับปรุงเนื้อหาของละครสามช่ามาเป็นละครจำลองชีวิตเหตุการณ์ของแขกรับเชิญที่มาในรายการ ซึ่งต่อยอดมาจาก **ชิงร้อยชิงล้าน เดอะบิ๊ก** ที่เคยออกอากาศเมื่อวันที่ 21 ธันวาคม และ 28 ธันวาคม พ.ศ. 2565 และเป็นครั้งแรกที่ไม่มีช่วงแข่งเกมในเนื้อหาของรายการ รวมทั้งชื่อรายการได้ตัดคำว่า "ชิงล้าน" ออก

## ผู้ดำเนินรายการ
### พิธีกรและผู้ร่วมดำเนินรายการ
* ปัญญา นิรันดร์กุล (17 มกราคม พ.ศ. 2533 - 2 เมษายน พ.ศ. 2551, 14 เมษายน พ.ศ. 2552 - 28 ตุลาคม พ.ศ. 2561)
* มยุรา เศวตศิลา (17 มกราคม พ.ศ. 2533 - 28 ตุลาคม พ.ศ. 2555)
* หม่ำ จ๊กมก (5 กุมภาพันธ์ พ.ศ. 2535 - 31 กรกฎาคม พ.ศ. 2565)
* เอ็ดดี้ ผีน่ารัก (พ.ศ. 2538 - พ.ศ. 2540)
* หนู เชิญยิ้ม (4 มีนาคม - 18 มีนาคม พ.ศ. 2541)
* เท่ง เถิดเทิง (27 สิงหาคม พ.ศ. 2540 - 24 ธันวาคม 2566)
* โหน่ง ชะชะช่า (20 พฤษภาคม พ.ศ. 2541 - 24 ธันวาคม 2566)
* ทิววัฒน์ ภัทรกุลวณิชย์ (ผู้เขียนรูปปริศนาดาราในช่วงทายดาราสามช่ารับเชิญ หรือ "เขาเป็นใครหนอ เขามาจากไหน") (27 มกราคม พ.ศ. 2542 - 17 ตุลาคม พ.ศ. 2544)
* ส้มเช้ง สามช่า (7 มิถุนายน พ.ศ. 2543 - 31 กรกฎาคม พ.ศ. 2565)
* ตุ๊กกี้ ชิงร้อยชิงล้าน (9 มิถุนายน พ.ศ. 2547 - 23 กรกฎาคม พ.ศ. 2560)
* พัน พลุแตก (16 มีนาคม พ.ศ. 2548 - 31 กรกฎาคม พ.ศ. 2565)
* ศิวดล จันทเสวี (12 มีนาคม - 4 มิถุนายน พ.ศ. 2551)
* วรัทยา นิลคูหา (29 มิถุนายน พ.ศ. 2557 - 13 กันยายน พ.ศ. 2563)
* ศิวัฒน์ โชติชัยชรินทร์ (4 พฤศจิกายน พ.ศ. 2561 - 24 ธันวาคม 2566)
* แจ๊ส ชวนชื่น (7 สิงหาคม พ.ศ. 2565 - 24 ธันวาคม 2566)
* นาย มงคล (7 สิงหาคม พ.ศ. 2565 - 24 ธันวาคม 2566)
* บอล เชิญยิ้ม (7 สิงหาคม พ.ศ. 2565 - 24 ธันวาคม 2566)

### พิธีกรรับเชิญ

## การออกอากาศ
ชิงร้อยชิงล้านได้ออกอากาศทางสถานีโทรทัศน์ดังต่อไปนี้
* ช่อง 7 (17 มกราคม พ.ศ. 2533 - 31 ธันวาคม พ.ศ. 2540, 11 มกราคม พ.ศ. 2549 - 27 ธันวาคม พ.ศ. 2554)
* ช่อง 3 (7 มกราคม พ.ศ. 2541 - 30 กันยายน พ.ศ. 2541, 1 มกราคม พ.ศ. 2555 - 28 มิถุนายน พ.ศ. 2558)
* ช่อง 5 (7 ตุลาคม พ.ศ. 2541 - 28 ธันวาคม พ.ศ. 2548)
* ช่องเวิร์คพอยท์ (5 กรกฎาคม พ.ศ. 2558 - 31 ธันวาคม พ.ศ. 2566)
### ระยะเวลาออกอากาศ

## รางวัลที่ได้รับ

## กระแสตอบรับของรายการ
มหาวิทยาลัยกรุงเทพ (กรุงเทพโพลล์) สำรวจความคิดเห็นเรื่อง **สุดยอดความนิยมของวัยรุ่น** ตั้งแต่วันที่ 17 - 19 สิงหาคม 2552 โดยเก็บข้อมูลจากวัยรุ่น อายุ 13 - 21 ปี ที่อาศัยอยู่ในกรุงเทพมหานคร จำนวน 1,016 คน พบว่า รายการโทรทัศน์ที่นิยมดูมากที่สุด 5 อันดับแรก อันดับที่ 1 คือรายการชิงร้อยชิงล้าน ร้อยละ 20.3

## รายการย่อย
;ชิงร้อยชิงล้าน ฮามหัศจรรย์วันหยุด หรือ ชิงร้อยชิงล้าน มหัศจรรย์วันหยุด
:รายการที่ออกอากาศในช่วงวันหยุดนักขัตฤกษ์ เป็นการนำรวมไฮไลท์ของละครสามช่าและช่วงการแสดงจากคำถามในช่วง 3 ช่ารับเชิญ, แข่งเกมแก๊งสามช่า ในส่วนของผู้ดำเนินรายการ ช่วงแรกจะนำแก๊งสามช่าทั้ง 4 คนมาเป็นผู้ดำเนินรายการ จนเมื่อปี พ.ศ. 2550 ผู้ดำเนินรายการเหลือเพียงแค่ โหน่ง ชะชะช่า และ ส้มเช้ง สามช่า เท่านั้น ออกอากาศทาง สถานีวิทยุโทรทัศน์กองทัพบกช่อง 5 (ททบ.5) และ สถานีโทรทัศน์สีกองทัพบกช่อง 7 (ช่อง 7) เวลา 10.00 - 11.00 น.
;ชิงร้อยชิงล้าน ฮาฮอลิเดย์
:รายการที่ออกอากาศในช่วงวันหยุดนักขัตฤกษ์ ในรูปแบบแรกยังคงใช้รวมไฮไลท์เช่นเดียวกับชิงร้อยชิงล้าน มหัศจรรย์วันหยุด จนกระทั่งเมื่อวันที่ 10 ธันวาคม พ.ศ. 2555 ได้มีการปรับปรุงเนื้อหารายการกลายมาเป็นละครสามช่าตอนพิเศษที่ฉายในเฉพาะวันหยุดนักขัตฤกษ์ ซึ่งมีความยาวมากกว่าละครสามช่าในรายการหลัก และเพิ่มผู้ดำเนินรายการอีกคือ ตุ๊กกี้ ชิงร้อยชิงล้าน และ พัน พลุแตก ออกอากาศทางสถานีวิทยุโทรทัศน์ไทยทีวีสีช่อง 3 (ช่อง 3) และ ช่องเวิร์คพอยท์ เวลา 10.00 - 11.00 น.

## รายการพิเศษ
;ชิงล้านชิง 100 ล้าน
:ออกอากาศเมื่อวันที่ 3 มกราคม พ.ศ. 2550 เป็นรายการพิเศษที่ได้รับความร่วมมือกับทรูมูฟซึ่งเป็นผู้สนับสนุนหลักของรายการพิเศษนี้ โดยคัดเลือกผู้เข้าแข่งขันที่มาจากผู้ชมทางบ้านของลูกค้าของทรูมูฟทั้ง 100 คน จากการจับรายชื่อสัปดาห์ละ 20 คน เพื่อมาร่วมเล่นเกมในรายการพิเศษ เพื่อลุ้นทองคำมูลค่า 100 ล้านบาท
;ชิงร้อยชิงล้าน บันทึกความทรงจำ
:ออกอากาศเมื่อวันที่ 9 และ 16 มกราคม พ.ศ. 2551 เป็นรายการพิเศษในช่วงแสดงความอาลัยต่อการสิ้นพระชนม์ของสมเด็จพระเจ้าบรมวงศ์เธอ เจ้าฟ้ากัลยาณิวัฒนา กรมพระนราธิวาสราชนครินทร์ บดินทรเชษฐภคินี โดยเป็นการนำเสนอไฮไลท์ต่างๆ ของชิงร้อยชิงล้านตั้งแต่ยุคแรกจนถึงปัจจุบัน ตั้งแต่เนื้อหาของรายการและรูปแบบเกมที่ปรากฏในแต่ละยุค
;ชิงร้อยชิงล้าน Star Memories
:ออกอากาศเมื่อวันที่ 12 และ 19 พฤศจิกายน พ.ศ. 2551 เป็นรายการพิเศษในช่วงแสดงความอาลัยในพระราชพิธีพระราชทานเพลิงพระศพสมเด็จเจ้าฟ้าฯ กรมพระนราธิวาสราชนครินทร์ บดินทรเชษฐภคินี เนื้อหามีแนวทางคล้ายกับ ชิงร้อยชิงล้าน บันทึกความทรงจำ แต่จะเน้นไฮไลท์ของแขกรับเชิญที่เคยร่วมแข่งขันในรายการตั้งแต่ยุคแรกจนถึงปัจจุบัน ตั้งแต่ช่วง Grand opening star ของผู้เข้าแข่งขันเทปแรกในยุคต่าง ๆ, ช่วงมาเต็มพิกัด เรื่องราวกลุ่มแขกรับเชิญต่าง ๆ ที่มาในรายการ, ช่วงบันทึกร้อยเรื่องราว รวมเรื่องราวของดารารับเชิญหรือพิธีกรที่เกิดขึ้นในรายการ และช่วงอลังการงานผู้กล้า ที่นำเสนอเรื่องราวของผู้กล้าที่นำโชว์สุดอลังการมาท้าแก๊งสามช่า
;ชิงร้อยชิงล้าน ว้าวว้าวว้าว ครบรอบ 32 ปี ชิงร้อยชิงล้าน
:ออกอากาศเมื่อวันที่ 29 พฤษภาคม พ.ศ. 2565 เป็นเทปพิเศษของชิงร้อยชิงล้าน ที่เล่าย้อนความเป็นมาของแก๊งสามช่ารุ่นปัจจุบัน ซึ่งเทปดังกล่าว ได้มีข่าวลือว่าเป็นเทปที่ทางรายการ เตรียมไว้ออกอากาศเป็นเทปสุดท้าย ซึ่งภายหลังทางเวิร์คพอยท์ได้เปิดเผยว่า “จะยังคงมีการออกอากาศของรายการชิงร้อยชิงล้านต่อไป โดยปกติแล้วทางรายการจะมีการปรับปรุงรูปแบบรายการไปตามปกติอยู่แล้ว ขณะนี้ยังไม่มีแผนที่จะยุติรายการตามกระแสข่าวแต่อย่างใด แต่จะมีการปรับใหญ่ ซึ่งยังอยู่ในกระบวนการพิจารณา”

## ส่วนที่เกี่ยวข้อง
;20 ปี แก๊ง 3 ช่า
;ขบวนการ 3 ช่า

## การซื้อลิขสิทธิ์ไปผลิตต่อในต่างประเทศ
ชิงร้อยชิงล้านเป็นรายการโทรทัศน์ที่ได้รับความนิยมค่อนข้างมากในไทยและต่างประเทศ ทำให้มีการถูกซื้อลิขสิทธิ์ไปผลิตต่อในแบบฉบับของประเทศนั้น ๆ โดยมีทั้งหมด 2 ประเทศที่ซื้อลิขสิทธิ์ไป คือ เวียดนาม และ อินโดนีเซีย

## อ้างอิง

## แหล่งข้อมูลอื่น
* 
* รับชมรายการชิงร้อยชิงล้าน ว้าว ว้าว ว้าว ย้อนหลังทาง LINE TV
* Playlist ชิงร้อยชิงล้าน Classic สามารถรับชมย้อนหลังทางออนไลน์ YouTube Workpoint Classic


หมวดหมู่:รายการโทรทัศน์โดยเวิร์คพอยท์ เอ็นเทอร์เทนเมนท์
หมวดหมู่:รายการโทรทัศน์ช่อง 7
หมวดหมู่:รายการโทรทัศน์ไทยที่เริ่มออกอากาศตั้งแต่ พ.ศ. 2533
หมวดหมู่:เกมโชว์ไทยในคริสต์ทศวรรษ 1990
หมวดหมู่:รายการโทรทัศน์ช่อง 3
หมวดหมู่:เกมโชว์ไทยในคริสต์ทศวรรษ 2000
หมวดหมู่:รายการปกิณกะทางโทรทัศน์ไทยในคริสต์ทศวรรษ 2000
หมวดหมู่:รายการโทรทัศน์ช่อง 5
หมวดหมู่:เกมโชว์ไทยในคริสต์ทศวรรษ 2010
หมวดหมู่:รายการปกิณกะทางโทรทัศน์ไทยในคริสต์ทศวรรษ 2010
หมวดหมู่:รายการโทรทัศน์ช่องเวิร์คพอยท์ทีวี
หมวดหมู่:เกมโชว์ไทยในคริสต์ทศวรรษ 2020
หมวดหมู่:รายการปกิณกะทางโทรทัศน์ไทยในคริสต์ทศวรรษ 2020
หมวดหมู่:รายการโทรทัศน์ไทยที่ยุติการออกอากาศในปี พ.ศ. 2566